Etter debutboken fra 1992 har forfatteren gitt ut atskillige barne- og ungdomsbøker, han er oversatt til en rekke språk og har mottatt flere norske og internasjonale litteraturpriser. Karakteristisk for Sortlands bøker er den lette, humoristiske stilen – samtidig med at han tar barns univers og problem på alvor. Vi møter de underligste typer, alle skildret med et lite snev av ironi – samt de vanskeligste dilemmaer, som hvordan være i begynnelsen av tenårene og skulle finne en nakenmodell. Bjørn Sortland har i hele sitt forfatterskap jobbet med kunstformidling på ulikt vis. Gjennom fiksjonen formidler han kunnskap om og glede over kunst – i ungdomsbøker og barnebøker, romaner, bildebøker og gjennom spenningsbøker som Kunstdetektivene.